Gaiļezers (slimnīca)
Gaiļezera slimnīca ir viens no Rīgas Austrumu klīniskās universitātes slimnīcas (RAKUS) stacionāriem Hipokrāta ielā 2, Rīgā, kas darbojas kā V līmeņa daudzprofilu ārstniecības un neatliekamās medicīnas slimnīca, kas nodrošina diagnostiku un ārstēšanu pacientiem, veic zinātniski pētniecisko darbu un nodrošina jauno speciālistu apmācību. Slimnīcas sastāvā ietilpst Anestezioloģijas klīnika, Fizikālās un rehabilitācijas medicīnas klīnika, Ginekoloģijas klīnika, Gastroenteroloģijas, hepatoloģijas un nutrīcijas klīnika, Iekšķīgo slimību klīnika, Intensīvās terapijas klīnika, Neatliekamās medicīnas un pacientu uzņemšanas klīnika, Neiroloģijas un neiroķirurģijas klīnika, Nieru slimību un nieru aizstājterapijas klīnika, Sirds un asinsvadu slimību klīnika, Toksikoloģijas un sepses klīnika, Traumatoloģijas un ortopēdijas klīnika, Uroloģijas klīnika, Vispārējās un neatliekamās ķirurģijas klīnika un citas struktūrvienības. Stacionārā norit mācību darbs sadarbībā ar Latvijas Universitāti un Rīgas Stradiņa universitāti, veidojot „Gaiļezeru” arī kā zinātnes centru.